KOMISIJOS REGLAMENTAS (EB) Nr. 1496/2001
2001 m. liepos 20 d.
iš dalies pakeičiantis Reglamentą (EB) Nr. 1209/2001 ir leidžiantis nukrypti nuo Reglamento (EB) Nr. 562/2000, nustatančio išsamias Tarybos reglamento (EB) Nr. 1254/1999 nuostatų dėl jautienos supirkimo, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo([1]), ypač į jo 47 straipsnio 8 dalį,
kadangi:
(1) Komisijos reglamentas (EB) Nr. 1209/2001([2]) leidžia kelis nukrypimus nuo Komisijos reglamento (EB) Nr. 562/2000[3], siekiant atsižvelgti į išskirtinę rinkos padėtį, kuri susidarė dėl pastarųjų įvykių, susijusių su galvijų spongiformine encefalopatija. Dėl vėlesnės snukio ir nagų ligos epidemijos reikia dar kelių tam tikrų pakeitimų.
(2) Yra patogu numatyti galimybę supirkti skerdenas, sveriančias daugiau už nustatytą didžiausią svorį, ir tokiu atveju apriboti supirkimo kainą tuo didžiausiu leistinu svoriu. Perkant priekinius ketvirčius, šis apribojimas turėtų būti taikomas, apribojant supirkimo kainą iki 40 % kainos už didžiausią mokėtiną skerdenų svorį.
(3) Todėl Reglamentas (EB) Nr. 1209/2001 turėtų būti iš dalies pakeistas.
(4) Dėl susiklosčiusių įvykių šis reglamentas turi įsigalioti nedelsiant.
(5) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1209/2001 1 straipsnio 3 dalis pakeičiama taip:
"3. Nepaisant Reglamento (EB) Nr. 562/2000 4 straipsnio 2 dalies g punkto, 2001 m. trečiąjį ketvirtį didžiausias jame minėtų skerdenų svoris nustatomas 390 kg; tačiau intervencinės agentūros gali supirkti skerdenas, sveriančias 390 kg, bet tuo atveju supirkimo kaina neturi būti didesnė kaip už didžiausią svorį mokama kaina arba, perkant priekinius ketvirčius, supirkimo kaina neturi sudaryti daugiau kaip 40 % kainos už didžiausią mokėtiną skerdenų svorį."
2 straipsnis
Šis reglamentas įsigalioja jo paskelbimo dieną Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. liepos 20 d.